**A csoportos (nem egyéni) amatőr és tömegsportolás szabályai Alsónémedin 2020. május 19. napjától kezdődően**

**Alsónémedin a csoportos amatőr és tömegsport az Alsónémedi Sport Egyesület kezelésében és használatában álló Halászy Károly utcai sporttelepen az alábbi szabályok szerint lehetséges:**

Az Alsónémedi Sport Egyesület utánpótlás és felnőtt csapatai használhatják a sporttelepet hétfőnként 15:00-18:00-ig, szerdánként 15:00-20:00-ig és péntekenként 18:00-20:00-ig.

A fenti időtartamon kívül hétköznap 15:00-20:00-ig, szombat és vasárnap 14:00-18:00-ig, sportolni vágyó csoportok maximum 16 főig 1 nagykorú személy vezetésével, előzetes egyeztetés és a honlapról letölthető bejelentő lap benyújtásával kezdeményezhetik sportolás céljára időpont lekötését. Az előzetes egyeztetés indoka, a sportolni vágyó csoportok egymástól történő elkülönítése illetőleg a sportpályák szükséges karbantartási munkáinak elvégzése.

A bejelentőlapon fel kell tüntetni a sportolók létszámát, a sportolás időtartamát, a vezető személyét és felelősségvállaló nyilatkozatát, mely szerint kötelezettséget vállal az egészségügyi szabályok (egészségügyi távolság 1,5 m betartása, testi érintkezések minimalizálása stb.) lehetőség szerinti betartatására a csoport tagjaival.

A csoport minden tagjának kötelezettsége egy nyilatkozat aláírás~~ár~~a, melyben büntetőjogi felelőssége tudatában kijelenti, hogy tudomása szerint nem áll COVID-19 fertőzés alatt, illetőleg a vele egy háztartásban élők között sincs ilyen személy. A nyilatkozónak kötelezettséget kell vállalnia arra is, hogy amennyiben COVID-19 fertőzéséről tudomást szerez, úgy azt a csoport vezetőjének azonnal jelzi és a csoportos sportoláson nem vehet részt.

A csoport minden tagja köteles érintés nélküli testhőmérséklet mérésnek alávetni magát az ASE megbízottjának felhívására.

**A sportlétesítményben az öltözők használata TILOS**! Kizárólag a kültéri mosdók használata megengedett!

Alsónémedi Nagyközség Önkormányzatának ezen szabályai az egyéni sportolást nem érintik.

Alsónémedi, 2020. május 18.

Dr. Tüske Zoltán sk.

polgármester